Document ID: 32004D0930

KOMMISSIONENS BESLUTNING
af 28. december 2004
om EF-tilskud til foranstaltninger, som medlemsstaterne har planlagt til gennemførelse af kontrol-, inspektions- og overvågningsprogrammer i 2004 (anden tranche)
(meddelt under nummer K(2004) 5310)
(2004/930/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 2004/465/EF af 29. april 2004 om EF-tilskud til medlemsstaternes programmer for fiskerikontrol (1), særlig artikel 6, stk. 1, og
ud fra følgende betragtninger:
(1)
Medlemsstaterne har tilsendt Kommissionen deres fiskerikontrolprogrammer for perioden fra den 1. januar 2004 til den 31. december 2004 sammen med deres ansøgninger om EF-tilskud til dækning af udgifterne ved programmernes gennemførelse.
(2)
Ansøgninger om EF-tilskud til de foranstaltninger, der er nævnt i artikel 4 i beslutning 2004/465/EF, kan tages i betragtning.
(3)
Det bør fastsættes, hvor meget EF maksimalt må yde hver medlemsstat i tilskud til dækning af de tilskudsberettigede udgifter for 2004 til foranstaltninger, der er omfattet af artikel 4 i beslutning 2004/465/EF, satsen for EF-tilskuddet til sådanne foranstaltninger og betingelserne for EF's godtgørelse af medlemsstaternes udgifter.
(4)
Medlemsstaterne skal ifølge artikel 8 i beslutning 2004/465/EF indgå udgiftsforpligtelser inden 12 måneder efter udgangen af det år, hvor de underrettes om nærværende beslutning. De skal desuden overholde de i førstnævnte beslutning fastsatte bestemmelser vedrørende iværksættelsen af deres projekter og indsendelsen af ansøgninger om godtgørelse.
(5)
De i denne beslutning fastsatte foranstaltninger er i overensstemmelse med udtalelse fra Komitéen for Fiskeri og Akvakultur -
VEDTAGET FØLGENDE BESLUTNING:
Artikel 1
Emne
Ved denne beslutning fastsættes EF-tilskuddet til hver enkelt medlemsstat, EF-tilskudssatsen og betingelserne for ydelse af tilskud til foranstaltninger i henhold til artikel 4 i beslutning 2004/465/EF.
Artikel 2
Elektroniske fartøjslokaliseringsanordninger
1. Til udgifterne til anskaffelse og installation om bord på fiskerfartøjer af elektroniske fartøjslokaliseringsanordninger, der gør det muligt for fartøjsovervågningscentre at fjernovervåge fiskeriet ved hjælp af et fartøjsovervågningssystem (FOS), ydes der et tilskud på maksimalt 4 500 EUR pr. fartøj inden for de grænser, der er fastsat i bilag I.
2. Inden for den beløbsramme på 4 500 EUR, der er fastsat i stk. 1, yder EF et tilskud på 100 % af de første 1 500 EUR af de tilskudsberettigede udgifter.
3. EF’s tilskud til dækning af de resterende tilskudsberettigede udgifter fra 1 500 EUR og op til 4 500 EUR pr. fartøj må ikke overstige 50 % af disse udgifter.
4. De elektroniske fartøjslokaliseringsanordninger skal opfylde de krav, der er fastsat ved Kommissionens forordning (EF) nr. 2244/2003 af 18. december 2003 om gennemførelsesbestemmelser vedrørende satellitbaserede fartøjsovervågningssystemer (2).
Artikel 3
Ny teknologi og it-net
Til anskaffelse og installation af og teknisk bistand til computerteknologi og etablering af it-net, så dataudvekslingen i forbindelse med overvågning og kontrol af fiskeri bliver effektiv og sikker, ydes der et tilskud på 50 % af de støtteberettigede udgifter inden for de grænser, der er fastsat i bilag II. Til investeringer i forbindelse med stationen på øen Kerguelen til modtagelse og behandling af radarsatellitdata ydes der dog et tilskud på 40 % af de støtteberettigede udgifter inden for de grænser, der er fastsat i bilag II.
Artikel 4
Pilotprojekter for nye teknologier
1. Til pilotprojekter vedrørende indførelse af ny teknologi til forbedring af fiskerikontrollen ydes der et tilskud på 50 % af de støtteberettigede udgifter inden for de grænser, der er fastsat i bilag III.
2. Pilotprojekterne skal opfylde betingelserne i Kommissionens forordning (EF) nr. 1461/2003 af 18. august 2003 om betingelser for pilotprojekter for elektronisk transmission af oplysninger om fiskeriaktivitet og for telemåling (3).
Artikel 5
Uddannelse
Til uddannelses- og udvekslingsprogrammer for offentligt ansatte med ansvar for overvågnings- og kontrolopgaver på fiskeriområdet ydes der et tilskud på 50 % af de støtteberettigede udgifter inden for de grænser, der er fastsat i bilag IV.
Artikel 6
Inspektions- og observatørordninger på forsøgsbasis
1. Til inspektions- og observatørordninger på forsøgsbasis ydes der et tilskud på 50 % af de støtteberettigede udgifter inden for de grænser, der er fastsat i bilag V.
2. Disse projekter skal navnlig opfylde betingelserne i Rådets forordning (EF) nr. 812/2004 af 26. april 2004 om foranstaltninger vedrørende utilsigtede fangster af hvaler ved fiskeri og om ændring af forordning (EF) nr. 88/98 (4).
Artikel 7
Vurdering af udgifter
Til indførelse af et system til vurdering af udgifterne til kontrol af den fælles fiskeripolitik ydes der et tilskud på 50 % af de støtteberettigede udgifter inden for de grænser, der er fastsat i bilag VI.
Artikel 8
Seminarer og medieredskaber
Til initiativer, såsom seminarer og medieredskaber, der skal gøre fiskere og andre aktører, såsom inspektører, offentlige anklagere og dommere, samt den brede offentlighed, mere bevidste om nødvendigheden af at bekæmpe uansvarligt og ulovligt fiskeri, og seminarer og medieredskaber vedrørende efterlevelsen af den fælles fiskeripolitiks regler ydes der et tilskud på 75 % af de støtteberettigede udgifter inden for de grænser, der er fastsat i bilag VII.
Artikel 9
Skibe og luftfartøjer til fiskerikontrol
Til anskaffelse og modernisering af skibe og luftfartøjer, som de ansvarlige myndigheder i medlemsstaterne skal anvende til overvågning og kontrol af fiskeri, ydes der inden for de grænser, der er fastsat i bilag VIII, et tilskud på:
-
50 % af de støtteberettigede udgifter, der afholdes af de medlemsstater, som tiltrådte pr. 1. maj 2004
-
25 % af de støtteberettigede udgifter, der afholdes af andre medlemsstater.
Artikel 10
Anmodninger om godtgørelse
Anmodninger om godtgørelse af udgifter og om betaling af forskud skal være i overensstemmelse med artikel 12 og 13 i og bilag I, del C, til beslutning 2004/465/EF.
Artikel 11
Denne beslutning er rettet til medlemsstaterne.
Udfærdiget i Bruxelles, den 28. december 2004.

Labels: 19
5
8
6
12